የቻይና የመሠረተ ልማት ኩባንያ በአዲስ አበባ የራሱን ግንባታ ለማካሄድ መሬት ጠየቀ
በኢትዮጵያ በባቡርና በኢንዱስትሪ ፓርክ ግንባታ የተሰማራው የቻይናው ግዙፍ ኩባንያ ሲሲኢሲሲ፣ በአዲስ አበባ ዋና ጽሕፈት ቤቱንና የግንባታ ማሠልጠኛ ኮሌጅ ለመገንባት የመሬት ጥያቄ አቀረበ፡፡ኩባንያው የመሬት ጥያቄውን ለአዲስ አበባ ከተማ አስተዳደር ከንቲባ አቶ ድሪባ ኩማና ለመሬት ልማትና ማኔጅመንት ቢሮ ኃላፊ አቶ ሰለሞን ኃይለ አቅርቧል፡፡ኩባንያው ቀደም ሲል በንፋስ ስልክ ላፍቶ ክፍለ ከተማ ወረዳ 3 መካኒሳ አካባቢ የታዋቂውን ፖለቲከኛ ኢንጂነር ኃይሉ ሻውል ይዞታ ገዝቷል፡፡ ይህንን የኢንጂነር ኃይሉ ይዞታ የኖርዌይ ኤምባሲ ለረዥም ጊዜ በኪራይ ሲገለገልበት መቆየቱ ይታወሳል፡፡ስፋቱ 3,155 ካሬ ሜትር የሆነው ይህ ይዞታ ያቀደውን ግንባታ ለማካሄድ በቂ እንዳልሆነ በማስታወቅ፣ ከዚህ ይዞታ አጠገብ አስተዳደሩ ተጨማሪ ሁለት ሺሕ ካሬ ሜትር መሬት እንዲሰጠው ጥያቄ ማቅረቡ ታውቋል፡፡ኩባንያው በዚህ መሬት ላይ በምሥራቅ አፍሪካ አገሮች አገልግሎት የሚሰጥ ዋና መሥሪያ ቤት፣ የመሠረት ልማት ግንባታዎች ትምህርት የሚሰጥበት ኮሌጅና የእንግዳ ማረፊያ ለመገንባት ማቀዱን በደብዳቤው ላይ ገልጿል፡፡ሲሲኢሲሲ እ.ኤ.አ በ2012 በ90 ሚሊዮን ብር ካፒታል በደረጃ አንድ ኮንትራክተርነት ተመዝግቧል፡፡ ኩባንያው ከዚህ ጊዜ በኋላ ከአዲስ አበባ እስከ ጂቡቲ ድረስ ከሚዘረጋው የባቡር መስመር ፕሮጀክት ውስጥ ከሚኤሶ ‑ ደወሌ ድረስ ያለውን 340 ኪሎ ሜትር የባቡር መስመር ዝርጋታ ተረክቧል፡፡ይህ ፕሮጀክት 1.4 ቢሊዮን ዶላር ወጪ የተደረገበት ሲሆን፣ በጂቡቲ ውስጥ ያለውን መስመር ይህ ኩባንያ በመዘርጋት ላይ ይገኛል፡፡ ይህ ፕሮጀክት በይፋ ባይመረቅም፣ በአሁኑ ወቅት ፕሮጀክቱ በአብዛኛው በመጠናቀቁ የሙከራ ሥራ እየተካሄደበት መሆኑ ታውቋል፡፡ከዚህ ፕሮጀክት በመቀጠል በኢንዱስትሪ ፓርኮች ልማት ኮርፖሬሽን ባለቤትነት የሚካሄደውን የሐዋሳ ኢንዱስትሪ ፓርክ በመገንባት ላይ ይገኛል፡፡ይህ ፕሮጀክት በ100 ሔክታር መሬት ላይ የሚገነባ ሲሆን፣ የኢንዱስትሪ ፓርኩ በጀት 246 ሚሊዮን ዶላር ነው፡፡ ለሁለቱ ፕሮጀክቶች የሚያስፈልገው በጀት ከቻይና መንግሥት የተገኘ ነው፡፡ኩባንያው ለአዲስ አበባ ከተማ አስተዳደር ባቀረበው ደብዳቤ፣ አስተዳደሩ መሬቱን ከፈቀደለት ወደ ግንባታ እንደሚገባ ገልጿል፡፡ 